Neuvoston asetus (EY) N:o 1672/2000,

annettu 27 päivänä heinäkuuta 2000,

tukijärjestelmästä tiettyjen peltokasvien viljelijöille annetun asetuksen (EY) N:o 1251/1999 muuttamisesta kuidun tuotantoon tarkoitetun pellavan ja hampun sisällyttämiseksi kyseiseen järjestelmään

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 36 ja 37 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

ottaa huomioon alueiden komitean lausunnon(4),

sekä katsoo seuraavaa:

(1) Yhteisen maatalouspolitiikan tavoitteena on saavuttaa perustamissopimuksen tavoitteet ottaen huomioon markkinatilanne.

(2) Pellava- ja hamppuala on kokenut perinpohjaisen muutoksen pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70(5) tultua voimaan. Lähinnä tekstiilikäyttöön tarkoitettujen pitkien kuitujen tuotantoon suuntautuneen perinteisen pellavanviljelyn ja hamppukuitujen perinteisten käyttötapojen rinnalle on tullut uusille lyhyiden kuitujen markkinoille suuntautunut pellavan ja hampun tuotanto. Koska näitä lyhyitä kuituja voidaan käyttää uusiin materiaaleihin, on tärkeää kannustaa niiden tuotantoa myös uutta luovien tulevaisuuden markkinoiden edistämiseksi.

(3) Houkuttelevuutensa vuoksi asetuksessa (ETY) N:o 1308/70 säädetyt tuet ovat joissakin jäsenvaltioissa saaneet aikaan sen, että viljelyä harjoitetaan yksinomaan tukien saamiseksi. Tämän välttämiseksi toteutetut toimenpiteet ovat mutkistaneet edelleen alan lainsäädäntöä, ja toivottuja tuloksia ei ole aina saavutettu.

(4) Kuidun tuotantoon tarkoitetun pellavan ja hampun markkinoilla ilmenneiden ongelmien ratkaisemiseksi olisi säädettävä, että kyseisille tuottajille myönnettävän tuen on vastattava kilpailevista viljelykasveista maksettavaa tukea. Tätä varten ja sovellettavan lainsäädännön yksinkertaistamiseksi nämä alat olisi yhdistettävä asetuksella (EY) N:o 1251/1999(6) käyttöön otettuun tiettyjen peltokasvien viljelijöille tarkoitettuun tukijärjestelmään. Taloudellisen toiminnan jatkumisen kannalta perustellusta pellavan- ja hampunvarsien jalostustuesta säädetään lisäksi kuidun tuotantoon tarkoitetun pellavan ja hampun yhteisestä markkinajärjestelystä 27 päivänä heinäkuuta 2000 annetussa neuvoston asetuksessa (EY) N:o 1673/2000(7). Jalostustuen on tarkoitus korottaa pellavan- ja hampunvarsien ostohintaa ja lisätä viljelyn kannattavuutta tuottajien kannalta.

(5) Jotta mahdollistettaisiin joustava siirtyminen viljojen tukitasolle ja saataisiin ratkaistua kuitupellava- ja öljypellavalajikkeiden erilaisten tukijärjestelmien olemassaoloon liittyvät nykyiset ongelmat, kuidun tuotantoon tarkoitetun pellavan ja hampun tukien määrä olisi vahvistettava samalle tasolle kuin pellavansiementen tuki, joka on puolestaan mukautettava viljojen tukitasolle markkinointivuonna 2002/2003. Asetuksen (EY) N:o 1251/1999 4 artiklassa kilpaileville viljelykasveille Suomessa ja Ruotsissa säädettyä lisämäärää on perusteltua soveltaa myös pellavaan ja hamppuun.

(6) Jotta otettaisiin huomioon pellava- ja hamppuviljelysten viimeaikainen sijoittuminen erityisesti jalostuslaitosten läheisyyteen, tukikelpoisuus asetuksessa (EY) N:o 1251/1999 säädettyyn järjestelmään olisi laajennettava koskemaan myös kyseisiä pinta-aloja ja viljelyksiä.

(7) Asetuksessa (EY) N:o 1251/1999 tarkoitettujen tavoitteiden vääristymisen välttämiseksi on tarpeen säätää, että kuidun tuotantoon tarkoitetusta pellavasta ja hampusta maksettavan hehtaarituen saamiseksi on noudatettava määrättyjä viljelyedellytyksiä.

(8) Hampun osalta olisi säädettävä erityisistä toimenpiteistä, jotta vältetään laittomien viljelysten kätkeminen niiden viljelysten joukkoon, jotka voivat saada pinta-alatukea, ja tätä kautta tuotteen yhteisen markkinajärjestelyn häiriintyminen. Tämän vuoksi on tarpeen säätää, että tukea myönnetään ainoastaan sellaisille pinta-aloille, joilla viljeltyjen hamppulajikkeiden osalta voidaan saada tietyt takeet psykotrooppisten aineiden pitoisuuksista.

(9) Varsien jalostustukeen asetuksen (EY) N:o 1673/2000 mukaisesti oikeutettujen määrien tarkastamiseksi on tarpeen sitoa yhteen tuotanto ja tuotantoon käytettävä pinta-ala ja säätää tuottajien vastavuoroisista velvoitteista suhteessa jalostajien velvoitteisiin,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1251/1999 seuraavasti:

1) Korvataan 4 artiklan 2 kohta seuraavasti:

"2. Edellä 1 kohdassa mainittu laskelma tehdään viljan keskisadon perusteella. Jos kuitenkin maissia käsitellään erikseen, maissisatoa käytetään laskentaperusteena maissille ja muiden viljojen kuin maissin satoa viljoille, öljykasveille, pellavansiemenille sekä kuidun tuotantoon tarkoitetulle pellavalle ja hampulle."

2) Korvataan 4 artiklan 3 kohdan ensimmäisessä alakohdassa ilmaisu "pellavansiemenille" ilmaisulla "pellavansiemenille sekä kuidun tuotantoon tarkoitetulle pellavalle ja hampulle".

3) Korvataan 4 artiklan 4 kohta seuraavasti:

"4. Viljojen, öljykasvien, pellavansiementen sekä kuidun tuotantoon tarkoitetun pellavan ja hampun pinta-alatukeen sovelletaan Suomessa ja Ruotsin 62. leveyspiirin pohjoispuolisilla alueilla ja eräillä lähialueilla, joilla vallitsevat vastaavanlaiset maatalouden harjoittamisen erityisen vaikeaksi tekevät ilmasto-olosuhteet, 19 euron/t lisämäärää kerrottuna pinta-alatuen laskemiseen käytettävällä sadolla."

4) Lisätään artikla seuraavasti:

" 5 a artikla

1. Kuidun tuotantoon tarkoitetun pellavan ja hampun pinta-alatuen edellytyksenä on tapauskohtaisesti asetuksen (EY) N:o 1673/2000 2 artiklan 1 kohdassa tarkoitetun sopimuksen tekeminen tai sitoumuksen antaminen.

Kuidun tuotantoon tarkoitetun hampun pinta-alatuen edellytyksenä on lisäksi sellaisten lajikkeiden käyttö, joiden tetrahydrokannabinolipitoisuus (THC) on enintään 0,2 prosenttia.

2. Jäsenvaltiot ottavat käyttöön tetrahydrokannabinolipitoisuuden tarkastusjärjestelmän vähintään 30 prosentilla kuidun tuotantoon tarkoitetun hampun niistä pinta-aloista, joista on tehty tukihakemus. Jos jäsenvaltio kuitenkin ottaa käyttöön mainitun viljelyn ennakkolupajärjestelmän, vähimmäismääräksi vahvistetaan 20 prosenttia."

5) Korvataan 7 artiklan ensimmäinen kohta seuraavasti:"Korvaushakemuksia ei voida esittää sellaisista alueista, jotka olivat 31 päivänä joulukuuta 1991 pysyvänä laitumena, pysyvässä viljelyksessä, metsinä tai muussa kuin maatalouskäytössä. Kuidun tuotantoon tarkoitetun pellavan ja hampun viljelyalojen ja myös tähän liittyvän kesannointivelvoitteen piiriin kuuluvien pinta-alojen osalta voidaan kuitenkin esittää tukihakemuksia, kun on kyse alueista, jotka ovat kuuluneet pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70(8) tuen piiriin vähintään yhtenä markkinointivuotena kaudella 1998/1999-2000/2001."

6) Muutetaan 9 artikla seuraavasti:

a) lisätään ensimmäiseen alakohtaan kuudennen luetelmakohdan jälkeen luetelmakohdat seuraavasti:

"- kuidun tuotantoon tarkoitetun pellavan ja hampun osalta 5 a artiklan 1 kohdassa tarkoitettujen sopimusten ja sitoumuksen yksityiskohtaisia sääntöjä,

- kuidun tuotantoon tarkoitetun hampun osalta erityistarkastustoimenpiteitä sekä menetelmiä, joita käytetään tetrahydrokannabinolipitoisuuden määrittelemiseksi";

b) korvataan toisen alakohdan ensimmäinen luetelmakohta seuraavasti:

"- joko edellyttää tuen myöntämiseksi seuraavia:

i) tiettyjen siementen käyttöä;

ii) durumvehnän sekä kuidun tuotantoon tarkoitetun pellavan ja hampun osalta varmennettujen siementen käyttöä;

iii) öljykasvien, durumvehnän, pellavansiementen sekä kuidun tuotantoon tarkoitetun pellavan ja hampun osalta tiettyjen lajikkeiden käyttöä,

- tai säätää jäsenvaltioiden mahdollisuudesta asettaa kyseiset edellytykset tuen myöntämisen edellytykseksi.".

7) Korvataan liitteessä I oleva IV kohta seuraavasti:

">TAULUKON PAIKKA>"

2 artikla

Asetuksen (EY) N:o 1251/1999 3 artiklan 6 kohdan kolmannen alakohdan mukaisesti jäsenvaltioiden on toimitettava komissiolle 1 päivään lokakuuta 2000 mennessä aluejakosuunnitelmien mahdolliset muutokset kuidun tuotantoon tarkoitettua pellavaa ja hamppua koskevien tietojen sisällyttämiseksi niihin.

3 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Sitä sovelletaan markkinointivuodesta 2001/2002.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 27 päivänä heinäkuuta 2000.

Neuvoston puolesta

Puheenjohtaja

H. Védrine

(1) EYVL C 56 E, 29.2.2000, s. 17.

(2) Lausunto annettu 6.7.2000 (ei vielä julkaistu virallisessa lehdessä).

(3) EYVL C 140, 18.5.2000, s. 3.

(4) Lausunto annettu 14.6.2000 (ei vielä julkaistu virallisessa lehdessä).

(5) EYVL L 146, 4.7.1970, s. 1, asetus sellaisena kuin se on viimeksi muutettuna asetuksella (EY) N:o 2702/1999 (EYVL L 327, 14.12.1999, s. 7).

(6) EYVL L 160, 26.6.1999, s. 1, asetus sellaisena kuin se on muutettuna asetuksella (EY) N:o 2704/1999 (EYVL L 327, 21.12.1999, s. 12).

(7) Ks. tämän virallisen lehden sivu 16.

(8) EYVL L 146, 4.7.1970, s. 1, asetus sellaisena kuin se on viimeksi muutettuna asetuksella (EY) N:o 2702/1999 (EYVL L 327, 14.12.1999, s. 7).